1Take ch’aman Diosasti siwa: “Nayaw mayni qhitä nayatac thaqui waquichañapataqui. Cawquïri Tatiturutï jumanacajj thakasipcäyäta, jupasti janc’aquiw temploparojj mantani. ¡Acajj purinjjewa cawquïri qhitatï suma arust’äwi apancani ucajja!” 2Ucampis ¿qhitis uca jutäwip urupanjja take ch’amampi sayt’aspa? ¿Qhitiraqui pachpa cayupampi sayt’asispa? Mä ninjamaw jupajj jutani suma k’omachañataqui, uqhamaraqui mä jabonar uñtata k’añunac jiwasan chuymasata jarekañataqui. 3Ucatsti jupajj Leví tribur k’omachañataquiw kont’asini, cunjämatï maynejj kollksa, korsa ninampi k’omachqui uqhama. Ucatsti jupanacajj ofrendanacapjja Diosarojj loktapjjaraquiniwa cunjämtï jupanacajj loktapjjerïqui uqhama. 4Diosasti cusisiñampiw Judá, uqhamaraqui Jerusalén marcanacan ofrendanacapjja catokani cunjämatï qhaya urunacan cusisirïcän uqhama. 5Take ch’aman Diosasti siwa: “Nayaw jumanacaru juchañchiri jutä. Uca quipcaraquiw nayajj testigot sayt’ä qhitinacatejj laykasipqui, yakha warminacampi sarnakapqui, c’ari juramento lurapqui, irnakerinacarusa jan pagapquiti, ijmarus wajcharus jachayapqui, yakha marcat jutir jakenacarus jan wal uñjapqui, uqhamaraqui jan ajjsarapquituti take ucanacjjarojja.” 6“Nayätwa Tatitu Diosajja, nayasti pachpaquïsctwa. Ucatwa jumanacajj Jacobon wawanacapa jan t’unjatäpctati. 7Jumanacasti awquinacamatpachwa nayan camachi arunacajjat saranucupjjtajja, janiraquiw phokhapcaractati. Naya take ch’amani Diosaw sapjjsma: ‘¡Nayaru cuttanjjapjjam ucatsti nayajj jumanacaru cuttanjjaraquïwa!’ Ucampisa jumanacajj sapjjtawa: ‘¿Cunatsa nanacajj jumaru cuttanipjjämajja?’ sasa. 8Nayasti jumanacarojj sapjjsmawa: ‘¿Jakesti Diosatjja lunthataspati?’ ¡Jumanacasti nayatjja lunthatapjjestawa! Ucatsti sapjjaractawa: ‘¿Cunanaraqui nanacasti lunthatapjjsma?’ sasa. ¡Jumanacasti diezmonacana, ofrendanacanwa nayatjja lunthatapjjestajja! 9Jïsa, take marcpachaw jumanacajj nayat lunthatapjjesta, ucatwa jichhajj nayajj ñankhachapjjsma. Naya take ch’amani Diosaw arsta. 10Diezmonacsti phokhatpach apanipjjam nayan utajjaru, uqhamat utajjan mank’añajj utjañapataqui. Ucatsti jichhajj yant’apjjaraquita, nayaw jumanacaru alajjpach ventananac jist’aranisina walja bendicionanac apayanipjjäma jilarquiriraqui. 11Janiraquiwa cuna lak’onacas yapunacamarojj tucjcaniti ni uva yapunacamas wañscaraquiniti. 12Ucatsti take marcanacaw wali cusisiñampi uñjapjjätam, jumanacajj mä suma marcäpjjatanacam laycu.” Naya take ch’aman Diosaw arsta. 13Diosasti siwa: “Jumanacasti jan wali arunacampiw nayatjja parlapjjtajja. Ucatsti sapjjaractawa: ‘¿Cunaraqui nanacasti jumatsti parlapjjtsti?’ sasa. 14Acwa jumanacajj sapjjtajja: ‘Diosaru sirviñajj inamayaquiwa. ¿Cunaraqui jiwasasti apsuñäni jupan camachi arunacaparjam sarnakasajja, uqhamaraqui llact’at sarnakasasa take ch’aman Dios nayrakatanjja? 15Jiwasasti uñjtanwa, jach’a jach’a tucurinacasti cusisitäpjjewa, jan walinac lurcasas take cunas sumaquipuniw misturapi, Diosarusa yant’apjjaraquiwa, ucampis janiraquiwa cuna mutuyäwinacsa Diosatjja catokapquiti’ ” 16(Cawquïri jakenacatï Diosaru ajjsartasa sarnakapcän ucanacajj jupanaccamaw parlasipjjäna, Diosasti cuntejj parlapcäna ucanacjja sumwa ist’araquïna, Diosan nayrakatapansti mä libroruw kellkasïna cawquïri jakenacatï Diosaru ajjsarapcäna, uqhamaraqui jupatsa jan armasipcaraquïna ucanacajja.) 17“Take jupanacasti nayataquejj mä suma imat korjamäniwa cunürutï nayajj uñstcä uca urojja, jupanacatsti qhuyapayasiraquïwa cunjämtejj mä awquejj jupar sirviri wawapatjja qhuyapayasejja uqhama. 18Ucapachaw jumanacajj amuyasipjjäta cunatejj asquïqui, uqhamaraqui cunatejj jan asquïqui ucsa, uqhamaraqui qhititejj Diosaru yupaychqui, jan yupaychqui ucanacsa.” Uqham siw take ch’aman Diosajja.
Copyrighted Material
Learn More
ayr_Latn eng_Latn eng_Latn